
Vă înaintăm, alăturat, raportul asupra proiectului de Lege pentru completarea Legii nr. 207/2015 privind Codul de procedură fiscală, transmis cu adresa nr. PLx. 84/2023, din 15 februarie 2023, Camera Deputaților fiind Cameră decizională.
În raport cu obiectul și conținutul său, proiectul de Lege face parte din categoria legilor ordinare.


PREŞEDINTE,

Bogdan-Iulian HUȚUCĂ

RAPORT

asupra proiectului de Lege pentru completarea Legii nr. 207/2015 privind Codul de procedură fiscală

În conformitate cu prevederile art. 95 din Regulamentul Camerei Deputaților,  Comisia pentru buget, finanțe și bănci a fost sesizată, spre dezbatere pe fond, cu proiectul de Lege pentru completarea Legii nr. 207/2015 privind Codul de procedură fiscală.
Senatul, în calitate de primă Cameră sesizată, a adoptat proiectul de Lege în ședința din 13 februarie 2023.  
Conform prevederilor art.75 din Constituția României, republicată și ale art.92 alin. (9) punctul 1 din Regulamentul Camerei Deputaților, Camera Deputaților este Cameră decizională.
La dezbaterea proiectului de Lege s-au avut în vedere avizele favorabile ale Consiliului Legislativ și Consiliului Economic și Social, precum și punctul de vedere favorabil al Guvernului. 
Proiectul de Lege supus dezbaterii vizează completarea Codului de procedură fiscală cu un nou articol, art. 1661, în sensul stabilirii unei modalități speciale de stingere a creanțelor contribuabilului cu obligațiile acestuia, indiferent dacă sunt sau nu administrate de aceeași autoritate publică, în situația în care contribuabilul deține o creanță certă, lichidă și exigibilă, stabilită prin hotărâre judecătorească definitivă asupra bugetelor locale și optează pentru stingerea creanței sale cu obligațiile sale certe, lichide și exigibile sau cu obligații viitoare față de bugetul de stat.  
În conformitate cu prevederile art. 62 din Regulamentul Camerei Deputaților,  membrii Comisiei au examinat proiectul de Lege menționat mai sus, în ședința din data de 6 martie 2023. 
	La lucrările Comisiei pentru buget, finanțe şi bănci deputații şi-au înregistrat prezența conform listei de prezență.
La dezbaterea proiectului de Lege a participat, în calitate de invitat,  domnul Alin Marius Andrieș, secretar de stat în Ministerul Finanțelor.  
În urma examinării proiectului de Lege şi a opiniilor exprimate, deputații prezenți la ședință au hotărât cu unanimitatea voturilor exprimate, să propună plenului Camerei Deputaţilor un raport de adoptare a proiectului de Lege pentru completarea Legii nr. 207/2015 privind Codul de procedură fiscală, cu amendamentele admise prevăzute în Anexă.
În raport cu obiectul și conținutul său, proiectul de Lege face parte din categoria legilor ordinare.




	PREŞEDINTE,

Bogdan-Iulian HUȚUCĂ

	SECRETAR,

Iulius Marian FIRCZAK






Șef serviciu,
Giorgiana Ene

Consilier parlamentar,
Valentina Rotaru

               Anexa  
AMENDAMENTE ADMISE
asupra Proiectului de Lege pentru completarea Legii nr. 207/2015 privind Codul de procedură fiscală

	Nr. crt. 
	Text adoptat de Senat
	Amendamente admise/Autor
	Motivarea

	1. 
	Titlul Legii

LEGE 

Pentru completarea Legii nr. 207/2015 privind Codul de procedură fiscală
	Nemodificat
	

	2. 
	Art. I. – După articolul 166 din Legea nr. 207/2015 privind Codul de procedură fiscală, publicată în Monitorul Oficial al României, partea I, nr. 547 din 23 iulie 2015, cu modificările și completările ulterioare, se introduce un nou articol, art.1661, cu următorul cuprins: 
	Nemodificat
	

	3. 
	”Art. 1661 – Reguli speciale de stingerea creanțelor fără plată

Prin excepție de la prevederile art. 167, creanțele fiscale ale contribuabilului, certe, lichide și exigibile, față de bugetele locale, stabilite prin hotărâre judecătorească definitivă, se sting prin compensarea acestora, la cererea contribuabilului, cu obligațiile sale restante, curente sau viitoare către bugetul de stat, fără compensare între bugete, indiferent dacă obligațiile și respectiv creanțele supuse stingerii sunt administrate de aceeași autoritate publică sau nu. Procedura de stingere și schimb de informații între organele fiscale locale și organele fiscale centrale se aprobă prin ordin comun al ministrului finanțelor și ministrului dezvoltării, lucrărilor publice și administrației, inițiat la propunerea ANAF.”  

	”Art. 1661 – Reguli speciale privind stingerea creanțelor fără plată

[bookmark: _GoBack]Prin excepție de la prevederile art. 167, creanțele fiscale ale contribuabilului, certe, lichide și exigibile, față de bugetele locale,  stabilite prin hotărâri judecătorești definitive, se sting la cererea contribuabilului, și  prin compensarea acestora cu obligațiile sale restante, curente sau viitoare către bugetul de stat, fără compensare între bugete, indiferent dacă obligațiile și respectiv creanțele supuse stingerii sunt administrate sau nu de aceeași autoritate publică. Procedura de stingere și schimb de informații între organele fiscale locale și organele fiscale centrale se aprobă prin ordin comun al ministrului finanțelor și ministrului dezvoltării, lucrărilor publice și administrației, inițiat la propunerea ANAF.” 

	Rațiuni de clarificare a textului.
 


	4. 
	Art. II – Prevederile art. 1661 din Codul de procedură fiscală se aplică și pentru stingerea creanțelor contribuabililor asupra bugetelor locale, stabilite prin hotărâri judecătorești rămase definitive până la intrarea în vigoare a prezentei legii și nestinse până la această dată.
	Art. II – Prevederile art. 1661 din Legea nr. 207/2015 privind Codul de procedură fiscală, cu modificările și completările ulterioare se aplică și pentru stingerea creanțelor contribuabililor asupra bugetelor locale, stabilite prin hotărâri judecătorești rămase definitive până la intrarea în vigoare a prezentei legi și nestinse până la această dată.
	Tehnică legislativă

	5. 
	Art. III. – Ordinul comun prevăzut la art. I din prezenta lege se emite și se publică în Monitorul Oficial al României, Partea I, în termen de maximum 30 de zile de la intrarea în vigoare a prezentei legi.  
	Nemodificat

